Skrop skrop na ‘n nuwe vel | Voelgoed
Skrop skrop na ‘n nuwe vel	by Blogger - Marlene Boonzaaier / Mar 17, 2017 / 0 Kommentaar / Gelees deur 419 mense.
Hier waar ek vandag sit en skryf besef ek ons staan alweer aan die beginpunt van ŉ nuwe seisoen.
Herfs... en ek kan eenvoudig nie glo hoe vinnig die tyd verbygegaan het nie. Net nou die dag – of so voel dit – het ons Nuwejaar gevier, en is my klein engeltjie vir die eerste keer skool toe. Nou kan sy al lees en skryf. Met dit daar gelaat, ŉ nuwe seisoen bring nuwe moontlikhede en vernuwing vir liggaam, siel en gees...
Hoe begin ek om my vel te vernuwe? Velvernuwing begin by afskilfering en gelukkig is dit nie so erg as wat dit klink nie dames, dis maar net die proses om van die dooie laag vel wat deur die somerseisoen homself so lekker tuis gemaak het ontslae te raak en die nuwe seisoen met ŉ “nuwe” vel te begin. En na ŉ goeie afskilfering kan die produkte wat jy op jou vel gebruik selfs 20 % beter penetreer wat wonderlike nuus is vir al ons vroue wat graag met ŉ gloeiende gelaat wil spog.
Waar begin ek met afskilfering? Kies eerste ŉ afskilfer produk wat by jou leefstyl sal pas. Daar is verskeie op die mark, van die soorte met korreltjies wat jy sommer vinnig in die stort kan gebruik tot die soort wat jy op jou vel verf en vir ŉ ruk moet aanhou voordat jy dit afwas, dan is daar ook die soort wat jy kan aansit en deur die nag aanlos terwyl dit hul werk amper vanself doen... klink dit nou nie ideaal nie!
Volgende moet jy jou veltipe in ag neem, ŉ persoon met ŉ olierige vel sal meer male moet afskilfer om dieselfde resultate te kry as ŉ persoon wat ŉ droë of sensitiewe vel het. Baie belangrik om te onthou... moet dit nie oordoen nie, balans is weereens die wenresep, die vel vervaardig ŉ natuurlike lagie olie elke dag om homself teen die elemente te beskerm en as jy elke dag daardie natuurlike laag gaan verwyder dan gaan die vel net meer olie vervaardig. ŉ Goeie balans is ongeveer een tot twee maal per week.
Na die afskilfering kan jy ŉ goeie vogroom aanwend om jou vel nog meer blosend en gesond te laat lyk.
Met al hierdie nuwe inligting, hoop ek dat julle dit gaan geniet om al die “ou” velle af te skrop en die nuwe seisoen met ŉ huppel in jou stap of is dit nou ŉ huppel in jou vel aan te pak. LYK MOOI VOEL MOOI GROETE TOT VOLGENDE KEER
Sysagte lippeBlogger - Marlene BoonzaaierGelees deur 1,226 mense To cheat or not to cheat? That is the question!Blogger - Annien BothaGelees deur 813 mense Gewig verloor... Hoekom so moeilik?Blogger - Marlene BoonzaaierGelees deur 3,626 mense Skrop skrop na ‘n nuwe velBlogger - Marlene BoonzaaierGelees deur 419 mense 'n Goeie kwaliteit van lewe, en jou lewensdoelBlogger - Annien BothaGelees deur 512 mense Voelgoed blogsOns bied jou ’n splinternuwe Afrikaanse webjoernaal (voelgoed.co.za/blogs) waar 40 nuwe stemme weekliks oor geloofskwessies, huweliksake, kinders, gesondheid en baie ander onderwerpe ná aan ’n vrou se hart gesels. Of jy nou saam met hulle lag of huil: Wees verseker van sinvolle leesstof met ’n Christelike waardestelsel!